שניות האימה בפיגוע ברחוב מלכי ישראל בשכונת גאולה הבוקר (יום ג') בירושלים תועדו במצלמת אבטחה. המחבל עלאא אבו ג'מל מג'בל מוכבר שנהג ברכב של "בזק" סטה בשעה 10:16 מנתיבו, עלה על המדרכה ודרס שלושה. אחר כך יצא מרכבו עם סכין קצבים וטבח בקורבנותיו. הרב ישעיהו קרישבסקי בן ה-60 נרצח ושניים נפצעו. כך נראו רגעי האימה. את הקטעים הקשים לצפייה הסרנו וטשטשנו.

מאבטח אזרחי שהבחין במחבל התקרב ופצע אותו. המחבל נפל וקם שנית, והמאבטח ביצע ירי נוסף לעברו שהפילו לקרקע, המחבל ניסה לפגוע במאבטח עם הסכין, התרומם ונורה שוב. שוטרי מג"ב שהגיעו במהירות למקום הבחינו במחבל שוכב בזירה וידיו מוסתרות, ברקע קריאות "מטען" והמחבל מנסה לזוז. השוטרים ירו בו שני כדורים על מנת לנטרלו. המחבל פונה במצב קשה לבית החולים.

המחבל אחרי הדריסה

המחבל אבו ג'מל. נפצע קשה מירי שוטרים

הרב קרישבסקי. נרצח בפיגוע (צילום: שמואל דריי)

אלפים בהלווייתו של הרב (צילום: אלי מנדלבאום)

זירת הפיגוע בשכונת גאולה (צילום: AFP)

מפקד מחוז ירושלים, ניצב משה (צ'יקו) אדרי, שיבח את המאבטח ושוטרי מג"ב ואמר: "המאבטח גילה תושייה, פעל באומץ לב אל מול המחבל ועצר את מסע הרצח שלו, השוטרים שהגיעו במהירות הגיבו במקצועיות ובנחישות ומנעו המשך פגיעה בחפים מפשע.

"ביטויי האומץ של שוטרים ואזרחים מול האירועים השונים תוך סיכון חיים הם עדות ברורה ליישום הערך המרכזי של ערבות הדדית. עם זאת, מצופה למתוח עוד מעט את היריעה גם לתחום של השיח הציבורי במגזרים השונים. ראוי שיהיה שיח מאופק ובלתי מתלהם, כזה שמשקף דו-קיום ולא מסתיים במעשים אלימים".

יום הדמים החל מעט לפני השעה 9:00 בבוקר בפיגוע דקירה ברעננה. טארק דוויק, בן 22 מהכפר עקב בצפון ירושלים, הגיע לרחוב הראשי בעיר, אחוזה, ודקר את יאיר בן עזרא (32), והוא נפצע באורח קל עד בינוני. אזרחים שהיו במקום השתלטו על המחבל, שלא השתייך לארגון טרור, והוא נפצע באורח קשה והועבר לחקירת כוחות הביטחון.

בשעה 10:13 אירע הפיגוע השני היום. בהא עליאן (מזוהה פתח) ובילאל ראנם (פעיל חמאס), גם הם תושבי שכונת ג'בל מוכבר במזרח ירושלים, עלו לאוטובוס בקו 78 ברחוב עולי הגרדום בשכונת ארמון הנציב בעיר, פתחו באש ודקרו כמה נוסעים. שני בני אדם נרצחו בפיגוע ו-16 נפצעו. שוטרים שהוזעקו למקום חיסלו את אחד המחבלים ופצעו את השני.

בשעה 10:37 אירע הפיגוע השני היום ברעננה והרביעי בסך הכול. מחבל פלסטיני בן 28 מהכפר עקב דקר ארבעה בני אדם בצומת בית לוינשטיין בעיר. אחד מהנפגעים נפצע באורח קשה והשאר קל. אזרחים השתלטו על המחבל במקום. הוא בעל עבר פלילי, אך ללא עבר ביטחוני.

במקביל, יהודי תושב קריית אתא בן 36 המוכר למשטרה מעבירות רכוש דקר בצהריים צעיר יהודי בן 22 במתחם שופרסל בעיר. בחקירה עלה חשד כי הדוקר סבר שהקורבן הוא ערבי. עוד התברר כי החשוד ניגש לצעיר, בעל חזות מזרחית, ודקר אותו כמה פעמים בגבו. הנדקר נפצע באורח בינוני, והוא פונה לבית החולים רמב"ם בחיפה.